小憩月華寺問智葯眉山兩公遺跡
作者：曾丰
朝代：宋

paragraphs: 韶溪經其前，曹溪緯其背。
崢嶸兩溪間，月華得吾愛。
開山不知誰，立屋已忘代。
寺碑兵火餘，斷石猶未廢。
始淂智葯公，與法作無礙。
梁題烟煤中，殘墨猶未敗。
始得眉山公，與寺爲不壞。
餘詩謾贅疣，滿壁空癬疥。
我生遲百年，生與眉山背。
鳥爲嬌人聲，山作傲物態。
老大堂頭僧，曾受智葯戒。
試從言下挑，要看急中對。
寺以月華名，中包法沙界。
方當月未生，敢問華安在。
得月而忘華，堂頭大機械。
更和月也忘，始出機械外。